b"\n_START_ARTICLE_\nEl Marne\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nNascut a Barcelona l'any 1859, Eliseu Meifr\xc3\xa8n comen\xc3\xa7\xc3\xa0 la seua formaci\xc3\xb3 art\xc3\xadstica a l'Escola de la Llotja. Viatj\xc3\xa0 a It\xc3\xa0lia encara sota la influ\xc3\xa8ncia de l'il\xc2\xb7luminisme de Fortuny, que caracteritzava el grup de pintors de Sitges, del qual formava part. La seua estada posterior a Par\xc3\xads coincid\xc3\xad amb l'\xc3\xa8xit dels impressionistes, que l'havia de marcar definitivament. L'impressionisme de Meifr\xc3\xa8n, com el dels seus creadors francesos, es caracteritz\xc3\xa0 per la voluntat deliberada de desfer la visi\xc3\xb3 realista, massa plena d'elements intel\xc2\xb7lectuals provinents de l'experi\xc3\xa8ncia t\xc3\xa0ctil, i reduir el treball pict\xc3\xb2ric a la fixaci\xc3\xb3 de les sensacions purament \xc3\xb2ptiques per mitj\xc3\xa0 de les petites pinzellades de colors purs, destinades a barrejar-se en la retina de l'espectador situat a certa dist\xc3\xa0ncia del quadre per un pur fenomen visual, no per la barreja dels pigments en la paleta. D'aquesta manera s'obtenia una netedat i una lluminositat sense precedents. Per\xc3\xb2 a difer\xc3\xa8ncia dels francesos, i potser com un record del lirisme trist de Modest Urgell, les seues visions de la Costa Brava (sobretot de Cadaqu\xc3\xa9s, del qual fou un dels descobridors), de Camprodon i dels Pirineus catalans apareixen tenyides gaireb\xc3\xa9 sempre de malenconia.\n_START_SECTION_\nDescripci\xc3\xb3\n_START_PARAGRAPH_\nAquesta pintura a l'oli sobre tela de 60,5\xc2\xa0\xc3\x97\xc2\xa080,5 cm representa un paisatge de les vores del riu Marne, un dels llocs on va n\xc3\xa9ixer l'impressionisme, al nord de Fran\xc3\xa7a. Sembla un homenatge als creadors d'aquesta escola i a la seua precisi\xc3\xb3 en la captaci\xc3\xb3 de l'atmosfera i del paisatge humit. Meifr\xc3\xa8n expos\xc3\xa0 obres com aquesta a Par\xc3\xads (la primera vegada el 1890), Brussel\xc2\xb7les, Buenos Aires i San Francisco, i a tot arreu obtingu\xc3\xa9 guardons i \xc3\xa8xits, fins al punt que \xc3\xa9s considerat el m\xc3\xa0xim exponent del paisatgisme impressionista a Catalunya."